Άντονι Πέρκινς

[μικρογραφία|260x260εσ|Με την [Όντρεϊ Χέπμπορν στην ταινία *Η κόρη της ζούγκλας* (1959)]]
[μικρογραφία|260x260εσ|Με τον [Όρσον Γουέλς (αριστερά) στα γυρίσματα της ταινίας *Η δίκη* (1962)]]
Ο **Άντονι Πέρκινς** (αγγλικά: *Anthony Perkins*, 4 Απριλίου 1932 – 12 Σεπτεμβρίου 1992) ήταν Αμερικανός ηθοποιός. Είναι διάσημη η ερμηνεία του στο ρόλο του Νόρμαν Μπέιτς στην ταινία *[[Ψυχώ]]* του Άλφρεντ Χίτσκοκ.

## Κινηματογραφική καριέρα
Ο Πέρκινς έκανε το ντεμπούτο του το 1953 στην ταινία *Η ηθοποιός* και βραβεύτηκε με τη Χρυσή Σφαίρα ως πρωτοεμφανιζόμενος ηθοποιός. Για τη δεύτερη ταινία του, *Ο άνθρωπος δίχως όπλα* (1956), προτάθηκε για Όσκαρ Β' Ανδρικού ρόλου. Το 1957 ενσάρκωσε τον παίκτη της ομάδας μπέιζμπολ Boston Red Sox, Jimmy Piersall, στην αυτοβιογραφική ταινία *Η σκιά του φόβου*. Το 1958 πρωταγωνίστησε με τη Σίρλεϊ Μπουθ και τη Σίρλεϊ Μακλέιν στην ταινία *Έτοιμοι για γάμο*. Κατά τη διάρκεια αυτής της περιόδου, συμπρωταγωνίστησε επίσης στην ταινία *Πόθοι κάτω από τις λεύκες* (1958) με τη Σοφία Λόρεν και έπαιξε ένα αστέρι του μπάσκετ στη ρομαντική κωμωδία *Οι γυναίκες τρελαίνονται για τους ψηλούς* (1960) με την Τζέιν Φόντα.

Το 1960 έγινε παγκόσμια γνωστός ως Νόρμαν Μπέιτς, ο ανθρωποκτόνος ιδιοκτήτης του μοτέλ Μπέιτς στην ταινία *Ψυχώ*, που σκηνοθέτησε ο Άλφρεντ Χίτσκοκ. Γι' αυτήν του την ερμηνεία κέρδισε το βραβείο καλύτερου ηθοποιού από το International Board of Motion Picture Reviewers.

Το 1961 έπαιξε στην ταινία *Αγαπάτε τον Μπραμς;* με συμπρωταγωνίστρια την Ίνγκριντ Μπέργκμαν και κέρδισε το Βραβείο Καλύτερου Ηθοποιού στο Φεστιβάλ Κινηματογράφου των Καννών. Το 1962 πρωταγωνίστησε στην ταινία *[[Φαίδρα (ταινία)|Φαίδρα]]*, σε σκηνοθεσία Ζυλ Ντασέν, με συμπρωταγωνίστρια τη Μελίνα Μερκούρη. Η ταινία βασίζεται στην τραγωδία του Ευριπίδη *[[Ιππόλυτος (τραγωδία)|Ιππόλυτος]]*. Την ίδια χρονιά έπαιξε το ρόλο του Τζόζεφ Κ. στη μεταφορά από τον Όρσον Γουέλς της *[[Η Δίκη|Δίκης]]* του Κάφκα. Μετά την τεράστια επιτυχία του *Ψυχώ*, ο Πέρκινς κλήθηκε να ενσαρκώσει και άλλους ρόλους σκοτεινών χαρακτήρων όπως στις ταινίες *Ο τρελός δολοφόνος* (1965), *Το σκάνδαλο* (1967) του Κλοντ Σαμπρόλ, *Γλυκό δηλητήριο* (1968) κ.ά. Το 1974 γύρισε 2 ταινίες με σκηνοθέτη τον Σίντνεϊ Λουμέτ: *[[Έγκλημα στο Οριάν Εξπρές (ταινία, 1974)|Το έγκλημα στο Οριάν Εξπρές]]* και το *Lovin’ Molly*. Το 1979 έπαιξε στην ταινία της Ντίσνεϋ *Η μαύρη τρύπα*, τη μοναδική ταινία επιστημονικής φαντασίας στην οποία συμμετείχε. Ο Πέρκινς συνέχισε την ερμηνεία του ως Νόρμαν Μπέιτς στις ταινίες *[[Ψυχώ 2: Η επιστροφή|Ψυχώ ΙΙ]]* (1983) και *[[Ψυχώ 3: Στον Τόπο του Εγκλήματος|Ψυχώ ΙΙΙ]]* (1986), την οποία και σκηνοθέτησε.

Ο Πέρκινς μαζί με τον συνθέτη Στέφεν Σοντχάιμ έγραψε το σενάριο της ταινίας *Επικίνδυνη πρόσκληση* το οποίο έλαβε το βραβείο Έντγκαρ το 1974.

### Φιλμογραφία

## Θεατρική καριέρα
Ο Πέρκινς έλαβε μέρος σε αρκετές θεατρικές παραστάσεις του Μπρόντγουεϊ και ήταν ισόβιο μέλος του Actors Studio. Το 1958, ήταν υποψήφιος για το βραβείο Τόνυ για την υποκριτική του ερμηνεία στο «Look Homeward, Angel». Το 1960 ήταν πάλι υποψήφιος για το Βραβείο Τόνυ Καλύτερου Ηθοποιού σε μιούζικαλ για το έργο «Greenwillow». Μεταξύ άλλων πρωταγωνίστησε στις παραστάσεις «The Star-Spangled Girl» (1967) του Νιλ Σάιμον και «Romantic Comedy» (1979) του Μπέρναρντ Σλέιντ με συμπρωταγωνίστρια τη Μία Φάροου.

## Μουσική καριέρα
Κυκλοφόρησε τρία άλμπουμ ποπ μουσικής το 1957 και το 1958 με το όνομα "Τόνι Πέρκινς". Το σινγκλ του «Moon-Light Swim» έγινε μεγάλη επιτυχία στις Ηνωμένες Πολιτείες, φτάνοντας 24ο στην κατάταξη του 1957.

## Προσωπική ζωή
Γεννήθηκε στη Νέα Υόρκη. Ήταν γιος του ηθοποιού Όσγκουντ Πέρκινς (Osgood Perkins) και της Τζάνετ Έσελστιν. Φοίτησε στο Brooks School, στο Browne & Nichols School, στο Columbia University και το Rollins College.

Στις 9 Αυγούστου 1973 παντρεύτηκε τη φωτογράφο Μπερίνθια Μπέρενσον και απέκτησαν δυο γιους. Εκτός από γυναίκες, ο Πέρκινς είχε σχέσεις και με άντρες, γεγονός που κράτησε μακριά από τα φώτα της δημοσιότητας.

Ο Πέρκινς πέθανε σε ηλικία 60 χρονών, στο σπίτι του στο Λος Άντζελες από AIDS. Η σύζυγός του σκοτώθηκε την 11η Σεπτεμβρίου του 2001, καθώς επέβαινε σε ένα από τα αεροπλάνα που έπεσαν επάνω στους Δίδυμους Πύργους του Παγκοσμίου Κέντρου Εμπορίου.
## Παραπομπές


Κατηγορία:Αμερικανοί σκηνοθέτες
Κατηγορία:Αμερικανοί ηθοποιοί θεάτρου
Κατηγορία:ΛΟΑΤ πρόσωπα από τις ΗΠΑ
Κατηγορία:Αμερικανοί ηθοποιοί κινηματογράφου